കുന്ദമംഗലം എച്ച്.എസ്.എസില് ജലപരിശോധനാ ലാബ് കുന്ദമംഗലം: ഇനി പൊതുജനങ്ങള്ക്ക് വെള്ളത്തിന്റെ ഗുണനിലവാരം കുന്ദമംഗലം ഹയര്സെക്കന്ഡറി സ്കൂളില് വന്ന് പരിശോധിക്കാം. സ്കൂളില് സ്ഥാപിച്ച ജലഗുണനിലവാര ലാബ് പി.ടി.എ റഹീം എം.എല്.എ ഉദ്ഘാടനം ചെയ്തു. എം.എല്.എയുടെ പ്രാദേശിക വികസന ഫണ്ടില് നിന്ന് അനുവദിച്ച 1.7 ലക്ഷം രൂപ ചെലവഴിച്ചാണ് ലാബ് സംവിധാനം ഒരുക്കിയിട്ടുള്ളത്. കുറഞ്ഞ നിരക്കില് പ്രാഥമിക ജല ഗുണനിലവാര പരിശോധനാ സൗകര്യം പ്രാദേശികമായി തന്നെ ജനങ്ങള്ക്ക് ലഭ്യമാക്കുക എന്ന ലക്ഷ്യത്തോടെ ഹരിത കേരള മിഷനുമായി സഹകരിച്ചാണ് പദ്ധതി നടപ്പിലാക്കുന്നത്. ജലശുദ്ധിയുമായി ബന്ധപ്പെട്ട് ഈ ലാബുകളില് പ്രധാനമായി പരിശോധിക്കുന്നത് ജലത്തിന്റെ നിറം, ഗന്ധം, പി.എച്ച് മൂല്യം, വൈദ്യുത ചാലകത, ലവണ സാന്നിധ്യം, ലയിച്ചു ചേര്ന്ന ഖരപദാര്ത്ഥങ്ങളുടേയും നൈട്രജന്റേയും അമോണിയയുടേയും അളവ്, കോളിഫോം ബാക്ടീരിയയുടെ സാന്നിദ്ധ്യം എന്നിവയാണ്. ജലഗുണനിലവാര പരിശോധന നടത്തുന്നത് സംബന്ധിച്ച് കെമിസ്ട്രി അദ്ധ്യാപകര്ക്കും ലാബ് അസിസ്റ്റന്റുമാര്ക്കും ഹരിത കേരളമിഷന്റെ നേതൃത്വത്തില് പ്രത്യേക പരിശീലനം നല്കിയിട്ടുണ്ട്. കുന്ദമംഗലം നിയോജകമണ്ഡലത്തില് കുന്ദമംഗലം ഹയര് സെക്കന്ഡറി സ്കൂളിന് പുറമെ ഒളവണ്ണ ഗ്രാമപഞ്ചായത്തിലെ ഇരിങ്ങല്ലൂര് ഗവ. ഹയര് സെക്കന്ഡറി സ്കൂളിലും ജലഗുണനിലവാര പരിശോധനാ ലാബ് നിര്മ്മാണം പൂര്ത്തീകരിച്ചിട്ടുണ്ട്. കുന്ദമംഗലം ഗ്രാമപഞ്ചായത്ത് പ്രസിഡന്റ് ലിജി പുല്ക്കുന്നുമ്മല് അദ്ധ്യക്ഷത വഹിച്ചു. ബ്ലോക്ക് പഞ്ചായത്ത് പ്രസിഡന്റ് ബാബു നെല്ലൂളി മുഖ്യാതിഥിയായി. ജില്ലാ പഞ്ചായത്ത് മെമ്ബര് എം. ധനീഷ് ലാല്, ചന്ദ്രന് തിരുവലത്ത്, പി കൗലത്ത്, സ്കൂള് പ്രിന്സിപ്പല് ഒ.കല, ഹെഡ്മാസ്റ്റര് വി പ്രേമരാജന്, പി.ടി.എ പ്രസിഡന്റ് ടി ജയപ്രകാശന്, പി.ആര് ലേഖ എന്നിവര് പ്രസംഗിച്ചു. ഹരിതകേരളം മിഷന് ജില്ലാ കോര്ഡിനേറ്റര് പി പ്രകാശ് സ്വാഗതവും ടി രാജ് നാരായണന് നന്ദിയും പറഞ്ഞു.